ຈີນຕ້ອງຕິ ເປົ້າໝາຍຂອງສະຫະລັດ ສໍາລັບກອງປະຊຸມ ສຸດຍອດ APEC
ລມຕ ຊ່ວຍວ່າການ​ຕ່າງປະ​ເທດ​ຈີນ ​ກ່າວ​ວ່າ ພວກເປົ້າ​ໝາຍ​ຕ່າງໆ ທີ່​ວໍ​ຊິງ​ຕັນ​​ໄດ້​ຕັ້ງ​ຂຶ້ນ​ນັ້ນ ​ແມ່ນ​​​ໃຫຍ່​ໂຕ​ເກີນ​​ໄປ.
ຈີນໄດ້ຕັ້ງຂໍ້ຄັດຄ້ານຕໍ່ບາງເປົ້າໝາຍ ທີ່ສະຫະລັດໄດ້ວາງໄວ້ ສໍາລັບກອງປະຊຸມປະຈໍາປີນີ້ ຂອງພວກຜູ້ນໍາສະພາຮ່ວມມືທາງເສດຖະກິດແຫ່ງຂົງເຂດເອເຊຍປາຊິຟິກ ຫລື ກຸ່ມເອເພັກ ທີ່ກໍາລັງດໍາເນີນໄປຢູ່ທີ່ລັດຮາວາຍໃນວັນເສົາມື້ນີ້ ແລະວັນອາທິດມື້ອື່ນ ທອງປານມີເລຶ່ອງນີ້ ມາສະເໜີທ່ານ ທ່ານ ຫວູ ໄຫຫລົງ ລັດຖະມົນຕີຊ່ວຍວ່າການຕ່າງປະເທດຈີນກ່າວວ່າ ການຕັດສິນໃຈ ຂອງສະຫະລັດ ໃນການເປັນເຈົ້າພາບຈັດກອງປະຊຸມຂອງກຸ່ມເອເພັກຂຶ້ນທີ່ຮາວາຍ ຊຶ່ງ ເປັນລັດບ້ານເກີດເມືອງນອນຂອງປະທານາທິບໍດີໂອບາມານັ້ນ ແມ່ນສະແດງໃຫ້ເຫັນເຖິງ ຄວາມເອົາຈິງເອົາຈັງ ແຕ່ໃນຂະນະດຽວກັນ ທ່ານຫວູ ກໍໄດ້ຕັ້ງຄໍາຖາມກ່ຽວກັບບາງເປົ້າ ໝາຍທີ່ສະຫະລັດໄດ້ວາງອອກນັ້ນວ່າ ມັນຖືກຕ້ອງຕາມສະພາບໂຕຈິງຫລາຍປານໃດ ທ່ານຫວູ ກ່າວວ່າບັນຫາຕ່າງໆທີ່ສະຫະລັດໄດ້ຕັ້ງຂຶ້ນມາເປັນບໍລິມະສິດຂອງຫົວຂໍ້ປະຊຸມ ອັນມີ ການເຕີບໂຕສີຂຽວ ກໍຄືການເຕີບໂຕຂອງສິ່ງແວດລ້ອມ, ຄວາມຮ່ວມມືດ້ານການ ວາງກົດລະບຽບຄວບຄຸມ, ພະລັງງານ ແລະຄວາມຄິດປະດິດຄິດສ້າງສິ່ງໃໝ່ ຫລືນະວະ ກໍານັ້ນ ແມ່ນໄດ້ຮັບການຊົມເຊີຍແລະຍິນດີນໍາຈາກໝົດທຸກພັກຝ່າຍ ແຕ່ທ່ານຫວູກ່າວວ່າ ພວກເປົ້າໝາຍຕ່າງໆທີ່ວໍຊິງຕັນໄດ້ຕັ້ງຂຶ້ນນັ້ນ ແມ່ນໃຫຍ່ໂຕເກີນໄປ ແລະເກີນກວ່າທີ່ ພວກປະເທດກໍາລັງພັດທະນາທັງຫລາຍຈະເຮັດໄດ້ ທ່ານຫວູກ່າວວ່າ ບັນຫາສະເພາະ ຈໍານວນນຶ່ງ ທີ່ຈີນມີຄວາມເປັນ ຫ່ວງນໍານັ້ນ ກໍຄືການລົດອັດຕາ ພາສີ ສໍາລັບພວກວັດຖຸດ້ານ ສະພາບແວດບ້ອມ ທີ່ອາດໂຮມ ເອົາທັງພະລັງງານທີ່ນໍາມາໝຸນ ໃຊ້ຄືນໃໝ່ໄດ້ ແລະການນໍາເອົາ ຂີ້ເຫຍື້ອສິ່ງເສດເຫລືອ ມາຣີໄຊ ເກິ້ລ ຫລືຜະລິດໃໝ່ເພື່ອໝຸນ ວຽນໃຊ້ຄືນ ທ່ານຫວູກ່າວຕໍ່ໄປ ວ່າ ນອກນັ້ນແລ້ວ ກໍຍັງມີຄວາມ ເປັນຫ່ວງ ກ່ຽວກັບການລົດເປົ້າ ໝາຍລະດັບການໃຊ້ພະລັງງານ ຊຶ່ງວັດແທກການຊົມໃຊ້ພະລັງ ງານຂອງປະເທດ ສົມທຽບກັບ ຜົນຜະລິດທາງເສດຖະກິດຂອງປະເທດ ພວກເຈົ້າໜ້າທີ່ສະຫະລັດໄດ້ເນັ້ນຍໍ້າວ່າ ກຸ່ມເອເພັກເປັນເວທີເພື່ອຊຸກຍູ້ສົ່ງເສີມຄວາມສໍາພັນ ທາງເສດຖະກິດພາຍໃນພວກປະເທດສະມາຊິກທັງ ຫລາຍນັ້ນ ແຕ່ທ່ານ Yu Jianhua ລັດຖະມົນຕີຊ່ວຍກະຊວງການເງິນຂອງຈີນ ຊີ້ອອກວ່າ ກຸ່ມເອເພັກ ເປັນເວທີທີ່ບໍ່ມີອໍານາດຜູກມັດໃດໆ ແລະດັ່ງນັ້ນເປົ້າໝາຍຕ່າງໆທີ່ຕັ້ງໄວ້ ກໍຄວນຈະອະນຸ ໂລມໄປຕາມລະດັບຄວາມສະບາຍໃຈ ແລະຄວາມພ້ອມຂອງພວກປະເທດສະມາຊິກທັງໝົດ ນັ້ນ ຫລາຍກວ່າ ເຈົ້າໜ້າທີ່ຈີນທ່ານນີ້ ຍັງໄດ້ສະແດງຄວາມຄາງແຄງໃຈຂອງຈີນ ກ່ຽວກັບພາຄີຂ້າມປາຊິຟິກ ຫລື TPP ອັນເປັນສັນຍາການຄ້າ ທີ່ກໍາລັງເຈລະຈາຕໍ່ຮອງກັນຢູ່ນອກກອງປະຊຸມ ໂດຍ ສະມາຊິກເກົ້າປະເທດຂອງກຸ່ມເອເພັກນັ້ນ ທ່ານຢູ ໄດ້ຮຽກຮ້ອງໃຫ້ພວກສະມາຊິກກຸ່ມເອເພັກ ຈົ່ງຈັດໃຫ້ມີຄວາມສົມດຸນກັນລະຫວ່າງ ສັນຍາ TPP ແລະ ພວກກົນໄກດ້ານການຄ້າຫລາຍຝ່າຍທີ່ມີຢູ່ແລ້ວນັ້ນ ທ່ານຢູ ກ່າວວ່າ ທ່ານຄິດວ່າ ພວກລະບົບທີ່ມີຫລາຍຝ່າຍນັ້ນຄວນເປັນຊ່ອງຫລັກ ແລະພວກກົນໄກແຫ່ງ ຂົງເຂດນັ້ນ ຄວນຈະເປັນຊ່ອງເສີມ ບໍ່ແມ່ນເອົາມາສັບປ່ຽນ ຫລືແທນທີ່ກັນ ສະຫະລັດໄດ້ມີບົດບາດສໍາຄັນ ໃນການຊຸກຍູ້ໃຫ້ສັນຍາພາຄີ TPP ເປັນຕົວຕົນຂຶ້ນມາ ຊຶ່ງມີເປົ້າໝາຍແນໃສ່ການຍົກເລີກອັດຕາພາສີ ລະຫວ່າງພວກປະເທດສະມາຊິກພາຍໃນ 10 ປີ ໃນຕອນກ່າວເຖິງສັນຍາດັ່ງກ່າວ ເມື່ອອາທິດຜ່ານມານີ້ ທ່ານ William Burns ຮອງລັດຖະມົນຕີຕ່າງປະເທດສະຫະລັດກ່າວວ່າ ເປົ້າໝາຍກໍແມ່ນເພື່ອຫລໍ່ຫລອມສາຍພົວ ພັນທີ່ເຂັ້ມແຂງຂຶ້ນກວ່າເກົ່າ ລະຫວ່າງຂົງເຂດອາເມຣິກາແລະເອເຊຍ ທ່ານ Burns ເວົ້າວ່າ: ສ່ວນຈີນນັ້ນ ເວລາຖືກຊັກຖາມເມື່ອວັນຈັນຜ່ານມານີ້ ວ່າ ປັກກິ່ງຈະເຂົ້າຮ່ວມໃນຂໍ້ຕົກລົງ ການຄ້າແຫ່ງຂົງເຂດທີ່ວ່ານີ້ຫລືບໍ່ ພວກເຈົ້າໜ້າທີ່ຈີນເວົ້າວ່າ ຈີນຍັງບໍ່ໄດ້ຮັບການເຊື້ອ ເຊີນເທື່ອ